Mis-Sibt li ġej, il-Ġermanja se tagħlaq il-fruntieri għall-persuni li ġejjin mill-ħames pajjiżi li huma affettwati mill-varjanti tal-Covid-19 sabiex tiġi protetta l-popolazzjoni Ġermaniża. Dan tħabbar mill-Ministru għas-Saħħa Ġermaniż. Il-Ġermanja mhux se tkun qiegħda taċċetta persuni li ġejjin kemm mill-ajru, mill-baħar kif ukoll li jaqsmu minn pajjiż għall-ieħor, minn ħames pajjiżi li huma r-Renju Unit, l-Irlanda, il-Brażil, il-Portugall u l-Afrika t'Isfel. Il-Gvern qal li din id-deċiżjoni se tibqa' fis-seħħ sas-17 ta' Frar. Dawn il-ħames pajjiżi huma kkunsidrati bħala l-iktar li ġew affettwati minn dawn il-varjanti. Il-gvern Ġermaniż ilu jikkonsidra li jieħu din l-azzjoni drastika biex jiġi evitat li dawn il-varjanti jiġu mifruxa mal-pajjiż. Il-Ministru għall-Intern Ġermaniż qal li jekk ma jiġux deċiżi miżuri sodisfaċenti mill-Unjoni Ewropea, il-pajjiż se jkun qiegħed jirreaġixxi fuq livell nazzjonali.